Skremmer med renteøkning ved borgerlig valgseier
Han sier at usikkerheten om den økonomiske politikken er så stor at det i seg selv kan ramme rentene. - Høyre og Frp er ikke enige om hva de skal gjøre. Hvis de er i nærheten av å gi mellom 25 og 100 milliarder kroner i skattekutt, vil de aller rikeste få mer å rutte med, men det blir mindre penger til skole, helse og samferdsel. Og hvis man skal gjøre slik Frp foreslår, å ikke lenger følge en ansvarlig pengebruk, så vil det kunne slå ut på rente og kronekurs, sier Stoltenberg til VG. Bak mørke solbrilleglass etter tirsdagens øyeoperasjon, i statsministerboligens parkaktige hage, krever Ap-lederen og statsministeren enda en gang at Høyre og Frp må bli enige og avklare store spørsmål som oljepengebruk og handlingsregel.Men i tillegg mener Stoltenberg at vedvarende usikkerhet om en blåblå regjerings økonomiske politikk, kan koste folk dyrt i form av økt rente: - Jeg må ta det forbeholdet at det ikke er mulig å si hva de skal gjøre sammen. Men usikkerhet i seg selv kan slå ut i både økt rente og økt kronekurs, sier Stoltenberg. Bakgrunn:LO ber om krisepakke -Det er ikke så interessant å vite hva de mener hver for seg, så lenge de er uenige. Det viktige er at de avklarer hva de mener sammen, og at de gjør det før valget, legger han til. - Antyder du at rentene kan stige allerede før valget i september, om de ikke avklarer? - Hvis de skulle vinne valget og det blir full splid i regjeringen om hva som er ankerfestet for økonomien og den totale pengebruken, da kan denne usikkerheten føre til uro og påvirke rente og kronekurs, svarer Stoltenberg.Børge Brende, som var nestleder i Høyre i 2005, kom med en tilsvarende trussel om at en rødgrønn regjering ville presse rentene oppover etter 2005-valget. Men Stoltenberg mener at det er en vesentlig forskjell nå: - I 2005 avklarte Ap, SV og Sp lenge før valget hva som ville være den nye regjeringens økonomiske ankerfeste, og at handlingsreglen ville ligge til grunn. Nå vet vi fortsatt ikke hva Høyre og Frp vil gjøre. Det er forskjellen. Det er det vi ønsker svar på, sier Stoltenberg. Men Jan Tore Sanner, nåværende nestleder og finanspolitisk talsmann i Høyre, avviser statsministerens dystre spådom: - Vi lærte en viktig ting fra valgkampen i 2005, og det er at denne typen skremsler slår bare tilbake til dem som kommer med det. Det funket ikke for oss i 2005, og det kommer ikke til å funke for Jens Stoltenberg i 2013, sier Sanner til VG.- Jeg, KrF og Venstre har forhandlet med Frp gjennom fire år. Da gikk renten ned, og vi kom frem til gode resultater. Det er ikke mer enn en uke siden flere sjeføkonomer gikk ut i Dagens Næringsliv og sa at det er ingen grunn til å frykte en ny borgerlig regjering, sier Sanner. - Kan en periode med uklare signaler om den økonomiske politikken fra forhandlingene mellom de borgerlige partiene i seg selv skape uro i markedene? - Nei, det er bare tull og skremsler. Alle vet det, også Jens Stoltenberg. Høyre kommer til å føre en ansvarlig politikk, sier Sanner. - Hvis det er så enkelt, hvorfor avklarer dere ikke den økonomiske politikken før valget? - Vi lytter til sjefsekretæren i Ap, Raymond Johansen, som sa det var dårlig folkeskikk å forhandle før et valg. Vi ønsker å lytte til velgerne først. Men Høyre holder orden i norsk økonomi, sier Sanner. Frp-nestleder Ketil Solvik Olsen, kaller Stoltenbergs uttalelse for «eventyrfortelling»:- Stoltenbergs regjeringer har selv brukt 400 milliarder kroner mer enn de hadde til rådighet da de overtok. Spør du Stoltenberg om hva slags pengebruk han legger opp til i 2014, vil du ikke få noe svar. Da er det urimelig å avkreve svar på samme spørsmål til oss, sier Olsen. - Men det er stor avstand mellom dere og Høyre, hvordan kan du avvise at det oppstår usikkerhet? - Det er riktig at vi og Høyre har ulikt syn, men vi er tydelig på at vi også ønsker oss et ankerfeste for offentlig forbruk, men et annet enn handlingsregelen. Så har Statistisk Sentralbyrå, Stoltenbergs tidligere arbeidsgiver, kjørt våre budsjetter i sine modeller de siste årene. Svaret er at vi bedrer konkurranseevnen og legger til rette for økt vekst ved å kutte kostnader for næringslivet, kutte i byråkrati og stimulere økonomien med skattelettelser, sier Ketil Solvik Olsen.
Statsminister Jens Stoltenberg (Ap) truer med økt rente og økt kronekurs dersom Høyre og Frp vinner valget.